Twyfel oor die hemel al bely ek dit
November 18, 2012 in Uncategorized "In die begin het God die hemel en die aarde geskep". En so begin die heel eerste boek in die Bybel. God, so word mens geleer, bestaan nog altyd. Daar is eintlik geen tyd by God nie. Daar is nie 'n Breitling brigade in die ewigheid nie. Jy los daai Breitling hier in die fisiese dimensie. Hy gaan nie saam nie.
Ek het nog nooit die boek 'die hemel is 'n werklikheid' gelees nie maar ek wil nog eendag. Ek is nuuskierig.
Die hemel is 'n plek in die harte van gewone mense. Dit is 'n spirituele toestand. Dit is die Christen se nirwana kan mens amper seker sê. Dit is die enigste verklaring.
In die kerke verkondig ons natuurlik dat Jesus 'opgevaar het na die hemel … vanwaar Hy sal kom om te oordeel'. Nou ja, ek bely hierdie dinge ook, maar ietwat langtand dit erken ek. Mens kan nie help om te wonder nie. Is Jesus tog nie maar net soveel 'hier' soos wat Hy in 'die hemel' is nie? Maar volgens ons belydenis is Jesus "aan die regterhand van God, vanwaar Hy sal kom om te oordeel, die wat nog lewe en die wat reeds gesterwe het."
En ons sê dat Jesus ' op die derde dag opgestaan het uit die dode, wat opgevaar het na die hemel, en sit aan die regterhand van God'. Jesus was met ander woorde drie dae dood. Maar volgens die Lukas evangelie het Jesus glo vir die man wat aan die kruis langs Hom gehang het gesê "Vandag sal jy saam met My in die paradys wees" (Lukas 23:43).